Dan Petrescu, OUT?! Sud-coreenii anunță când poate fi demis: "Tremură! Aceasta poate fi ghilotina"
Dan Petrescu (56 de ani) nu traversează cea mai bună perioadă la Jeonbuk Hyundai, formație din Coreea de Sud pe care a preluat-o în vara anului trecut.
Petrescu a preluat-o la mijlocul sezonului trecut pe Jeonbuk Hyundai, formație de nouă ori campioană a Coreei de Sud. Cu antrenorul român la conducere, echipa a terminat sezonul trecut pe locul 4, iar fanii au acceptat situația, considerând că este un sezon de tranziție, iar rezultatele așteptate vor apărea din actuala stagiune.
Dan Petrescu ar putea fi demis de la Jeonbuk Hyundai
Totuși, Jeonbuk a început slab anul 2024: două remize și un eșec în primele trei etape din campionat și eliminare în sferturile de finală ale Ligii Campionilor Asiei după 1-2 la general contra lui Ulsan Hyundai.
După ultimul eșec suferit, 0-1 contra lui Gimcheon Sangmu, fanii lui Jeonbuk Hyundai și-au manifestat nemulțumirea, iar unii dintre ei chiar i-ar fi solicitat demisia lui Dan Petrescu, susține publicația locală Oh My News.
"Îmi prezint scuzele față de fanii care au plătit bani și și-au rupt din timpul lor pentru a veni până aici și a urmări acest meci", a spus Dan Petrescu, după ce a fost criticat de suporterii sud-coreeni, potrivi Donga.
Viitorul lui Dan Petrescu ar putea fi decis după pauza pentru meciurile echipelor naționale. Presa din Coreea de Sud susține că tehnicianul român ar putea fi demis în cazul în care nu obține un rezultat satisfăcător împotriva campioanei en-titre Ulsan Hyundai, sâmbătă, 30 martie.
"Meciul poate fi o ghilotină care să decidă soarta antrenorului Petrescu", a scris Oh My News, care a titrat: "Jeonbuk, într-o criză mai rea decât un coșmar, Petrescu tremură!".
Urmăriți SPORT.RO și pe Google News